पाण्डवों का दुःख और द्रौपदी की कातरता देखकर धृतराष्ट्र पुत्र विकर्ण ने कहा- ‘सभासदों! द्रौपदी के प्रश्न के सम्बन्ध में हम सभी लोगों को सोच-विचार कर उत्तर देना चाहिये। इसमें त्रुटि होने पर हमें नरकगामी होना पड़ेगा।’ विकर्ण के बार-बार पूछने पर भी किसी ने कुछ नहीं कहा, तब विकर्ण ने कहा- ‘युधिष्ठिर दुर्योधन के बुलाने पर जुआ खेलने आए थे। आसक्तिवश उन्होंने शकुनि के उकसाने से स्वयं को और द्रौपदी को दाँव पर लगा दिया। द्रौपदी पाँचों पाण्डवों की पत्नी है। स्वयं हार जाने वाला व्यक्ति कभी किसी और को दाँव पर नहीं लगा सकता। अतः मैं इस निर्णय पर पहुँचा हूँ कि द्रौपदी जुए में नहीं हारी।’ विकर्ण की बात सुनकर सभी दरबारी उसकी प्रशंसा करने लगे।